ત્રણ બેસ્ટ ફ્રેન્ડ્સ ગોગો (કાર્તિક આર્યન), ઠાકુર (ઓમકાર કપૂર) અને ચૌકા (સની સિંહ નિજ્જર) દિલ્હીમાં એક પૉશ ફ્લૅટ ભાડે રાખીને રહે છે. ચિક્કાર કમાય છે, ચકાચક ગાડીઓમાં ફરે છે, વીક-એન્ડ્સમાં પાર્ટી-શાર્ટી કરે છે અને વાંઢાવિલાસમાં જલસાપાણી કરે છે. તેમની આ ચલતી કા નામ ગાડી જેવી જિંદગીમાં પંક્ચર પડે છે છોકરીઓના આગમનથી. ટૂ મિનિટ નૂડલ્સની ઝડપે ત્રણેય જણ અનુક્રમે રુચિકા ઉર્ફ ચીકુ (નુસરત ભરૂચા), કુસુમ (ઈશિતા રાજ) અને સુપ્રિયા (સોનાલી સહગલ)ના પ્રેમમાં ઊંધેકાંધ પડે છે. થોડો સમય તો પ્રેમની ચ્યુઇંગ-ગમ મીઠી લાગે છે, પણ ચ્યુઇંગ-ગમ મોળી પડ્યા પછી સમજાય છે કે એક જણ તેની ગર્લફ્રેન્ડ પ્લસ ગર્લફ્રેન્ડની બહેનપણીઓનો ટૉયબૉય બની ગયો છે. બીજાની લાઇફની પાઈએ પાઈનો હિસાબ તેની ગણતરીબાજ પ્રેમિકા રાખી રહી છે અને સાથોસાથ સરકારી તિજોરીની જેમ હજારો રૂપિયા ઉડાડી રહી છે, જ્યારે ત્રીજો પ્રેમકૈદી તો બિચારો તેની પ્રેમિકાના ઘરનો નોકર બનીને રહી જાય છે. લેકિન જ્યારે પાની ખતરે કે નિશાન સે ઉપર પહોંચી જાય છે ત્યારે?